
Πρωτοβουλία του Δήμου Φιλιατών για ένταξη στο Ελληνικό Δίκτυο Ανθεκτικών Πόλεων
Στις εργασίες του Ελληνικού Δικτύου Ανθεκτικών Πόλεων (ΕΛΔΑΠ), που πραγματοποιήθηκαν στην Καλαμάτα, στο περιθώριο του ετήσιου συνεδρίου της Κεντρικής Ένωσης Δήμων Ελλάδας (ΚΕΔΕ), συμμετείχε ο δήμαρχος Φιλιατών Παρασκευάς Βλάχος.
Στο πλαίσιο των εργασιών, ο δήμαρχος συναντήθηκε με τον πρόεδρο του Δικτύου και δήμαρχο Ελληνικού–Αργυρούπολης, Γιάννη Κωνσταντάτο, με τον οποίο συζήτησε τις δυνατότητες συνεργασίας και τις διαδικασίες για την ένταξη του Δήμου Φιλιατών στο Δίκτυο.
Το Ελληνικό Δίκτυο Ανθεκτικών Πόλεων ιδρύθηκε το 2024, με πρωτοβουλία 92 δήμων από όλη τη χώρα, με στόχο την ενίσχυση της συνεργασίας της Τοπικής Αυτοδιοίκησης σε ζητήματα Πολιτικής Προστασίας και αντιμετώπισης των συνεπειών της κλιματικής αλλαγής. Μέσα από την κοινή τους δράση, οι συμμετέχοντες δήμοι επιδιώκουν να έχουν ισχυρότερη παρουσία στις αποφάσεις που τους αφορούν και να διεκδικούν την αναγκαία στήριξη από την Πολιτεία, σε προσωπικό, εξοπλισμό και χρηματοδότηση.
Για τον Δήμο Φιλιατών, η προοπτική συμμετοχής στο Δίκτυο έχει ιδιαίτερη σημασία. Η μεγάλη γεωγραφική του έκταση, οι ορεινές και απομακρυσμένες κοινότητες και το εκτεταμένο οδικό δίκτυο δημιουργούν αυξημένες ανάγκες, τόσο στην πρόληψη όσο και στην αντιμετώπιση έκτακτων καταστάσεων. Η προστασία των κατοίκων και των υποδομών, ιδιαίτερα απέναντι στα ολοένα συχνότερα ακραία καιρικά φαινόμενα, απαιτεί διαρκή προετοιμασία, επαρκή μέσα και αποτελεσματικό συντονισμό.
Μέσα από τη συμμετοχή του στο ΕΛΔΑΠ, ο Δήμος Φιλιατών επιδιώκει να αξιοποιήσει την τεχνογνωσία και την εμπειρία άλλων δήμων, να αναπτύξει συνεργασίες για την αντιμετώπιση κοινών προβλημάτων και να αποκτήσει πρόσβαση σε επιστημονική και τεχνική υποστήριξη. Παράλληλα, θα έχει τη δυνατότητα να συμμετέχει σε κοινές πρωτοβουλίες, εκπαιδευτικές δράσεις και προτάσεις για την αξιοποίηση εθνικών και ευρωπαϊκών χρηματοδοτικών προγραμμάτων.
Ιδιαίτερη βαρύτητα δίνεται στη δυνατότητα υποστήριξης του Δήμου για την αναβάθμιση του εξοπλισμού Πολιτικής Προστασίας, την αποτελεσματικότερη οργάνωση των υπηρεσιών του και την ανάπτυξη δράσεων που θα περιορίζουν τους κινδύνους και τις συνέπειες φυσικών καταστροφών, με στόχο την καλύτερη προστασία των κατοίκων, των περιουσιών και των υποδομών της περιοχής μας.
Η πρωτοβουλία αυτή εντάσσεται στη συνολική προσπάθεια της Δημοτικής Αρχής να ενισχύσει τις δυνατότητες του Δήμου, αξιοποιώντας συνεργασίες, τεχνογνωσία και διαθέσιμα χρηματοδοτικά εργαλεία, με σταθερό προσανατολισμό στην ασφάλεια των κατοίκων και την προστασία του τόπου.

